paragraph_text: Hrvati u kraljevskoj jugoslavenskoj vojsci nakon izbijanja Drugoga svjetskoga rata masovno počinju otkazivati poslušnost. Dana 8. travnja 1941., otvoreno su se pobunili 108. pješadijski puk u Velikom Grđevcu i 40. dopunski puk u Severinu, koji su bili u sastavu Slavonske divizije jugoslavenske vojske sa sjedištem u Bjelovaru. Uz pomoć Hrvatske seljačke zaštite zauzimaju žandarmerijsku postaju u Garešnici i stižu u Bjelovar te pružaju podršku gradonačelniku dr. Juliju Makancu. U sukobu žandara i vojske, poginula su dva hrvatska pobunjenika, a tri su ranjena. Nakon toga gradska se vlast pridružuje pobuni, te je srušena jugoslavenska kraljevska vlast.